35. schôdza NR SR - 7.deň - A. dopoludnia
Dátum: 2025-06-05
Poslanec: Vančo, Branislav (PS)
Druh vystúpenia: Vystúpenie

60. Ďakujem za slovo, pán predsedajúci. Keďže teda tých reakcií bolo viac, nezmestilo by sa mi to do faktickej poznámky, tak som sa prihlásil znovu a budem reagovať od konca. Pán Pročko, kým ste ešte v sále, tak zareagujem. Viete, aj vy ste boli v parlamente a vo vláde a v koalícii, ktorá sľúbila v roku 2020, že urobí zásadnú reformu prokuratúry. A boli to aj vaši poslanci, vaši kolegovia z vášho klubu poslaneckého, ktorí nezahlasovali ani za zmenu § 363. Takže asi v prvom rade by som si vstúpil do vlastného svedomia, čo som urobil a neurobil, predtým ako budem posudzovať iných, ktorí ani nemali možnosť niečo urobiť. Takže to je jedna vec. Druhá vec, k pánovi Dostálovi, áno, keď je najvyšší štátny zastupiteľ, tak je súčasťou exekutívy. V podstate patrí pod ministra spravodlivosti, ktorí ho teda väčšinou aj vymenováva a odvoláva, alebo vláda priamo, takže môže sa javiť, akože nie je nezávislý. Súhlasím. Druhá vec je, že najvyšší štátny zastupiteľ, keď berieme, však on, tie kompetencie sú rôzne v rôznych štátoch, ale teda zďaleka nemá postavenie a kompetencie ako generálny prokurátor. A v tom je ten zásadný rozdiel, že najvyšší štátny zástupca zďaleka nevie ovplyvniť chod prokuratúry a už vôbec nie konkrétne trestné konania, alebo by aspoň nemal. Taký systém by sme nemali mať. Ak by sme to reformovali, tak nie spôsobom, že vlastne, to bude vlastne ako generálny prokurátor, len sa to bude inak volať a bude mať také kompetencie, aby potom minister spravodlivosti mohol cez neho vlastne riadiť všetky trestné konania a mariť alebo iniciovať tak, ako mu to vyhovuje. No to je problém celej prokuratúry, že v skutočnosti to nie je o tom, kto je na čele, resp. je to o tom súčasnom systéme, ale ak by sme ho zreformovali, tak by to nebolo také dôležité. A preto ani nechcem, aby bola táto diskusia o pánovi Lipšicovi a o jeho osobe. Bavíme sa o princípe a ja opakujem, pán Lipšic tým, že bol silná politická persóna desiatky rokov, dá sa povedať, bol z opačného táboru a v čase, keď sa stíhali aj politici z toho opačného táboru, tak to jednoducho nevytváralo dôveryhodný obraz aj o tých konaniach, aj o samotnej špeciálnej prokuratúre, čo potom zneužili súčasní politici koaliční na to, aby zrušili ÚŠP. Áno, oni by ho asi zrušili aj tak, ale bolo to pre nich politicky priechodnejšie a ľahšie zrušiť Úrad špeciálnej prokuratúry aj vďaka tomuto. A ja chápem, že sa to asi ťažko počúva, a to naozaj nie je o Danielovi Lipšicovi, ale je to o vás, páni kolegovia, pán poslanec Grendel, je to o vás, pretože vy ste rozhodovali, vy ste hlasovali. Takže neodkladajme to, tú diskusiu tam, a ja to nehovorím v zlom, ja to hovorím, že to je ako súčasť sebareflexie momentálne nášho opozičného tábora. Jednoducho toto nemôžeme dovoliť, aby sa zopakovalo. Ak budeme mať šancu na zásadnú reformu prokuratúry, tak ju musíme urobiť, pretože to nie je len o ľuďoch, nie je to len o systéme, vždy je to symbióza tých najschopnejších ľudí morálne aj odborne, aj čo najlepšieho systému, ktorý vieme zaviesť. Keď máte iba jedno, keď máte superľudí v katastrofálnom systéme, nebude to fungovať, keď máte supersystém a katastrofálnych ľudí, takisto to nebude fungovať, budú zlé výsledky. My potrebujeme oboje. A každopádne nepotrebujeme navrchu generálneho prokurátora, ktorý je všemocný, a ktorý vlastne je úplne jedno, že aký je ten, akí sú tam tí ostatní ľudia. Pretože ich to zomelie a zomelie to aj toho generálneho prokurátora. Mali sme vidieť, možnosť vidieť pána Žilinku v priamom prenose, ako ho táto funkcia zomlela. Veď on tiež bol, akoby históriu nemal zlú, aj odborne bol zdatný. To, že už potom ste ho volili aj napriek tomu, že sa ukazoval počas vypočutia, že tam klamal, tak to je druhá vec. Ale nestačí ani odborná zdatnosť a nie je to o tom, že keď bol niekto v politike, tak už nemôže kandidovať. To mi nevkladajte do úst, nie je to o tom. Je to, my hovoríme o dvojročnej karanténe a bavíme sa o tom, aby sa generálny prokurátor aj javil byť nezávislým. Je to dôležité, lebo potom to bude zase zneužité tými ďalšími, čo prídu po nás. No a, samozrejme, ktokoľvek môže kandidovať, môže kandidovať, pokiaľ spĺňa zákonné predpoklady. To nie je o tom, že pán Lipšic by nemohol kandidovať, aj keď pán Para a Lindtner napríklad po uplynutí dvoch rokov by mohli. To nie je o tom. A takisto neviete povedať, čo by sa stalo, keby ste konali inak, keď ste boli v koalícii. Ale dnes vieme, že to prispelo k tomu, tá história, rok 2020-2023, prispelo k tomu. Menilo by sa im to oveľa ťažšie, keby ste urobili zásadnú reformu prokuratúry, ktorá by mala legitimitu, ktorá by mala dôveru väčšiny občanov. A mňa to mrzí, že to musím hovoriť tu, ale zrejme, a teda je očividné, že je to treba povedať, aby sme neurobili rovnaké chyby. Ďakujem pekne za pozornosť. (Potlesk.)